
ביטול הכרזה על שטחים המהווים חלק מגן לאומי אשקלון לפי תוכנית מס' 133/101/02/4

היו"ר יורי שטרן:

שלום, אני פותח את ישיבת הוועדה. התבקשנו לאשר ביטול הכרזה של השטחים המהווים חלק מגן לאומי אשקלון לפי תוכנית 133/101/02/4. האישור האחרון של המשרד לאיכות הסביבה הוא מה-25.05.2003, מדוע זה הגיע לכאן כל כך מאוחר?

משה בן גרשון:

	היו ערעורים, אבל אחד הסעיפים מההחלטה של מועצת גנים ושמורות ביקש מהוועדה המחוזית להפקיד תוכנית עד לדיון בוועדת הפנים ואיכות הסביבה של הכנסת. בינתיים הופקדה תוכנית.

היו”ר יורי שטרן:

	תוכנית של אזור מגורים.

משה בן גרשון:

	תוכנית להרחבת הגן הלאומי, כי עומדים לבטל חלק ממנו לטובת מגורים.

היו”ר יורי שטרן:

	איזה פיצוי יקבל הגן?

משה בן גרשון:

	הרחבה של שטח. 

ענת יציב:

	התוכנית הזו הוכנה בשכונת נווה ים ד' באשקלון. 

היו”ר יורי שטרן:

	לחמה בכלל יש צורך בפלישה לשטחי הגן?

ענת יציב:

	הגן הזה הוא הגן הראשון שהוכרז בארץ בשנת 1965. 

היו”ר יורי שטרן:

	אם כך הוא גם שייך לשימור אתרים. 

ענת יציב:

	מאז שנת 1965 חלו כל מיני דברים הקשורים בגבולות הגן. לאורך כל השנים הגן לא היה בתפעול של הרשות הגנים הלאומיים. עיריית אשקלון היא זו שטיפלה בגן. בתקופת האיחוד בין שתי הרשויות, הגן חזר לטיפולה של הרשות הטבע והגנים. בשנים האלה חלו כל מיני שינויים בגבולות ונבנו כל מיני שכונות לאורך גבולות הגן. כאשר התוכנית הזו הגיעה לוועדה המחוזית, הוועדה המחוזית ביקשה שנאחד את כל השטחים לתוכנית אחת, השטחים שלגריעה ואת שטח ההרחבה, כדי שהם יוכלו לראות תמונה כוללת.   

	השטח שאנחנו אמורים לקבל נמצא מדרום לגן. זהו שטח מאוד גדול ואיכותי, מעל 1,000 דונם. שטח חולות שאנחנו מאוד רוצים לקבלו. התוכנית הזו היא תוכנית משותפת של עיריית אשקלון ושלנו, הכוללת את הגריעות ואת התוספת. מאחר והתוכנית הזו התקדמה יותר בוועדות, היא הגיעה למועצת גנים והם ביקשו, לפנים משורת הדין, לדון רק בחלק של הגריעה ולא בכל התוכנית הכוללת. 

היו”ר יורי שטרן:

	מי ביקש את זה?

ענת יציב:

	עיריית אשקלון. 

היו”ר יורי שטרן:

	למה?

ענת יציב:

	כי זו תוכנית של בינוי שהם רוצים לקדם. התוכנית הזו של הבינוי עוד לא קיימת בפועל בשטח, אבל היא מוקפת כולה בבינוי. זה שטח שהוא צמוד דופן, ולכן הרשות העדיפה לוותר עליו ולקבל שטח מאוד גדול.  

היו”ר יורי שטרן:

	האם יש פה התניה?

משה בן גרשון:

	אין פה התניה. אילו היתה התניה, לא היינו מביאים את זה הנה. אנו ראינו בהחלטת מועצת הגנים הסכמה. בנוסף, המועצה ביקשה מהוועדה המחוזית שתופקד התוכנית הזו, אבל זה לא היה בגדר של התניה. מכיוון שלא ראינו בזה התניה, אנחנו פנינו לוועדה.

ענת יציב:

	מועצת גנים הנחתה את הוועדה המחוזית. 

משה בן גרשון:

	היא לא יכולה להנחות, היא יכולה לבקש. 

היו”ר יורי שטרן:

	איפה ההחלטה המקבילה על הרחבת שטחי הגן?

ענת יציב:

	ישנה החלטה של הוועדה המחוזית שביקשה משני הגופים להתאחד וליצור תוכנית אחת כוללת של גריעות והרחבות.



היו”ר יורי שטרן:

	איפה האישור הסופי להרחבת הגן?

ענת יציב:

	עוד אין. התוכנית עוד לא הופקדה. הוחלט להפקיד בתנאים. 

היו”ר יורי שטרן:

	מאיפה יש לכם ביטחון שאתם תקבלו את האישור?

ענת יציב:

	אין לנו ביטחון. לעיתים זה אורך שנים. 

היו”ר יורי שטרן:

	אדוני המנכ"ל, מאיפה יש לנו ביטחון שהגן יתרחב?

אברהם בן דוד:

	התוכנית כבר הומלצה להפקדה. רשות הגנים קיבלו אותה והעבירו את התיקונים כתיקונים סופיים שהועברו לוועדה המחוזית. הכל בידי רשות הגנים. הם צריכים לפרסם את ההפקדה. 

ענת יציב:

	זה עוד לא הגיע לשלב של פרסום להפקדה. אנחנו תמיד מגיעים לפה לגריעה רק כאשר התוכנית מאושרת. כיוון שהתוכנית הזו של השכונה התקדמה כל כך מהר והתוכנית שלנו התעכבה בגלל האיחוד של הרשויות ובעיות נוספות אחרות, מועצת הגנים ביקשה והנחתה את הוועדה המחוזית לשלוח את זה לכנסת רק בשלב ההפקדה. השלב הזה עוד לא הגיע, ואנחנו מבקשים מהוועדה לאשרר את ההחלטה של מועצת גנים. 

היו”ר יורי שטרן:
	
	אני לא מבין את ההיגיון שלכם. מאיפה יש לכם ביטחון גדול כל כך שאת החלק שלכם אתם תקבלו בעתיד?

ענת יציב:

	משום שזו תוכנית משותפת שלנו ושל עיריית אשקלון, שכוללת גם הרחבה של השטחים המבניים וגם הרחבה של הגן, יש לנו ביטחון שזה יגיע לשלב של התוספת. יש שיתוף פעולה מלא. 

היו”ר יורי שטרן:

	זה יוצר בעיני תקדים מסופק מאוד. 

אברהם בן דוד:

	אני רוצה להבהיר שהתוכנית כבר אושרה להפקדה. הועברו הערות לרשות הגנים. 



היו”ר יורי שטרן:

	אבל ההפקדה היא לא המילה האחרונה של אישור התוכנית. 

אברהם בן דוד:

	הם עשו כבר את התיקונים. התיקונים הועברו לוועדה המחוזית. ניסינו ללחוץ עליהם לגמור את הפקידה עד היום, והם אמרו שתוך שבוע-שבועיים הם יסיימו את הבדיקה ויאשרו את הפרסום להפקדה.    

היו”ר יורי שטרן:

	אם זה כל כך קרוב, אין טעם לאשר את זה. אני לא רוצה שתהיה גריעה משטחי הגנים הלאומיים מבלי שבאותו הרגע תהיה תוספת. היום אתם בטוחים בזה ויש לכם יחסים טובים עם עיריית אשקלון, אבל מחר יכולים להיות לחצים אחרים. 

משה בן גרשון:

	אני חושב שכדאי לקבל כאן החלטה עקרונית על הגריעה, וכאשר תופקד התוכנית בפועל, שר הפנים יחתום על ביטול ההכרזה ולא יצטרכו שוב להטריח את הוועדה.

היו”ר יורי שטרן:

	את זה אני צריך לסכם עם שר הפנים. 

רועי:

	אנחנו לא יכולים לקבל כאן החלטות עקרוניות. ההחלטות כאן הן אופרטיביות, או שאנחנו מחליטים לגרוע או שאנחנו מחליטים לא לגרוע. 

משה בן גרשון:

	אנחנו יכולים להחליט לגרוע עד שתופקד התוכנית.

היו”ר יורי שטרן:

	זו צריכה להיות החלטה של שר הפנים ולא שלנו. אנחנו לא יכולים לחייב אותו להתנהג כך או אחרת. 

לירון דין:

	המכתב שנשלח מהשרה לאיכות הסביבה הוא ברוח ההחלטה של מועצת גנים ושמורות. המשרד לאיכות הסביבה כן רואה את הקשר בין שטחי הגריעה ושטחי ההוספה, ולכן אנחנו גם חושבים ששתי התוכניות צריכות להגיע לכאן יחד, בדיוק מהסיבה שאתה העלית.

  היו”ר יורי שטרן:

	אנחנו דוחים את ההצבעה ואנחנו מבקשים לזרז את המאבקים שקשורים להוספת שטח לגן הלאומי. תודה רבה, הישיבה נעולה.

הישיבה ננעלה בשעה 09:50

